《次王适韵送张耒赴寿安尉二首》
宋代·苏辙

绿发惊秋半欲黄，官居无处觅林塘。
浮生已是尘劳侣，病眼犹便锦绣章。
羞见故人梁苑废，梦寻归路蜀山长。
怜君顾我情依旧，竹性萧疏未受霜。
魏红深浅配姚黄，洛水家家自作塘。
游客贾生多感概，闲官白傅足篇章。
山分少室云烟老，宫废连昌草木长。
路出嵩高应少驻，孱颜新过一番霜。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。